Aiemmin kiellettyjen verkkotunnusten rekisteröiminen on nyt mahdollista. Viestintävirastolla oli lista muun muassa loukkaavista ja rikolliseen toimintaan yllyttävistä ilmaisuista, joita ei aiemmin saanut rekisteröidä verkkotunnukseksi.

Fi-verkkotunnukset-ryhmän päällikkö Juhani Juselius Viestintävirastosta kertoo, että tunnuksia on haettu tänään noin 570. Joukossa on toki muitakin, mutta Juselius arvioi, että suuri osa haetuista tunnuksista oli ennen mustalla listalla.

Vapautuneista ensimmäisenä haettiin tunnusta oy.fi, joka kuului kiellettyjen listalle kuten muutkin yritys-, säätiö- ja yhtiömuodon lyhenteet. Ensimmäisten joukossa meni myös valtio.fi. Loukkaaviksi tulkituista ensimmäisenä haettiin osoitetta paska.fi.

"Mielellämme pääsimme listasta eroon"

Juselius kertoo, että kiellettyjen tunnusten lista syntyi vuonna 2003, koska laki sitä edellytti.

– Viestintäviraston virkamiehet joutuivat aikoinaan keksimään listan ja ylläpitämään sitä. On hyvin mielipideasia, mikä nimi on loukkaava tai rikokseen kehottava. Mielellämme pääsimme listasta eroon. Emme halua välttämättä olla se viranomainen Suomessa, joka sensuroi sananvapautta, Juselius sanoo.

Rajoituksia on poistettu liikenne- ja viestintäministeriön tietoyhteiskuntakaaren myötä. 5. syyskuuta lähtien kuka tahansa on voinut rekisteröidä fi-päätteisen verkkotunnuksen. Hakijan ei tarvitse olla enää 15 vuotta täyttänyt eikä asua Suomessa. Juseliuksen mukaan näkyy, että tunnuksia on haettu lapsille.

Lisäksi ulkomaiset välittäjät ovat hakeneet tunnuksia asiakkailleen, jotka aiemmin eivät voineet saada fi-päätteistä tunnusta. Esimerkiksi verkkokaupat ovat nähneet sen tarpeelliseksi.

Muutoksiin kuuluu myös se, ettei oma nimi ole enää suojattu, vaan kuka tahansa voi hakea etu- ja sukunimen yhdistävää verkkotunnusta. Juseliuksen mukaan asiasta ei ole noussut esille valituksia.